Minen gar fruntlikenn grod mydt vormoghe alles gudes jwer ersamheyt mydt willen stedes vorghesand. Ersame leue her borghermester, besunderenn gude vrund, jck danke jwer ersamheyt gar hoghlikenn vnnde vruntlikenn vor alle gud vnnde sunderlinges vor de moye, gy hadden jn vnser vorhandelinghe tusschenn my vnnde Laurens Vridagh. Wu vnse affsched vnnde beslud was, ick hope jwer ersamheyt dat wol witlik is. So sende ick deme vorbenomden Laurens Fridagh eyne quitancie; alse my dunket, so dunket eme de tho na sin, wes ick eme hedde tho na gheweszenn edder he my dat alltiid tho guder rekenschopp, wente rekenschopp is neyne betalinghe. Ersame, leue her Johan, dar vmme were wol myn fruntlik begher jwer ersamheyt wolde jwe witteligheyt segghenn vor deme ersamen rade van Reuall, dar ick nu hebbe to gheschreuen, vnnde beghere so vele alse recht is. Wes my jwer ersamheyt hyr jnne tho willen kan sin, dat vorschulde ick alletid gudwilligh gerne. Ok des gheliken vmme her Hinrick Honinghusen, dat ick mochte tom mynen komen, vnnde helpen mynem denere Gerd Borgere, dat eme mochte recht bescheen van myner weghenn. Wes ick jwer ersamheyt kan vnnde mach tho willen sin, schulle gy my alletid gudwilligh jrkennen, de ick jwer ersamheyt Ga&#x0364;de allmechtighenn beuele tho langhenn salighenn tiden jn sinem gotlikenn denste. Ghescreuen mydt hast des sondages Judica me Deus anno etc. nonagesimo, sub meo sigillo. Knuth Posze, houetman vppe Croneborgh. Adress: Deme ersamenn vnnde vorsightighenn manne her Johan Super, borghermester tho Reuall, sinen besunderenn guden vrunde ghescreuen.